Document ID: 32005D0870

ΑΠΌΦΑΣΗ ΤΗΣ ΕΠΙΤΡΟΠΉΣ
της 6ης Δεκεμβρίου 2005
που αναγνωρίζει τη Βουλγαρία ως απαλλαγμένη από τον Clavibacter michiganensis (Smith) Davis et al. ssp. sepedonicus (Spieckerman and Kotthoff) Davis et al.
[κοινοποιηθείσα υπό τον αριθμό Ε(2005) 4722]
(2005/870/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το παράρτημα ΙΙΙ μέρος Α σημείο 12,
την αίτηση που υπέβαλε η Βουλγαρία,
Εκτιμώντας τα ακόλουθα:
(1)
Δυνάμει των διατάξεων του παραρτήματος III μέρος A σημείο 12 της οδηγίας 2000/29/ΕΚ οι κόνδυλοι των ειδών Solanum L. και των υβριδίων τους, εκτός από τους σπόρους προς σπορά γεωμήλων και ορισμένα άλλα γεώμηλα που προσδιορίζονται στο παράρτημα III μέρος A σημεία 10 και 11, καταγωγής ορισμένων τρίτων ευρωπαϊκών χωρών εκτός από αυτές που αναγνωρίζονται ως απαλλαγμένες από τον Clavibacter michiganensis (Smith) Davis et al. ssp. sepedonicus (Spieckerman and Kotthoff) Davis et al. (στο εξής αποκαλούμενος «ο οργανισμός»), ή, στις οποίες πληρούνται απαιτήσεις αναγνωρισμένες ως ισοδύναμες με τις κοινοτικές απαιτήσεις για την καταπολέμηση του οργανισμού, δεν δύνανται να εισάγονται στα κράτη μέλη.
(2)
Από επίσημα στοιχεία που υπέβαλε η Βουλγαρία και από τα στοιχεία που συγκεντρώθηκαν κατά τις αποστολές που διοργανώθηκαν στην εν λόγω χώρα το Μάρτιο 2004 και το Μάρτιο 2005 από το Γραφείο Τροφίμων και Κτηνιατρικών Θεμάτων, προκύπτει ότι ο οργανισμός δεν συναντάται στην εν λόγω χώρα και ότι η Βουλγαρία εφάρμοσε ελέγχους, επιθεωρήσεις και διαδικασίες δοκιμών για τον προαναφερόμενο οργανισμό στις εισαγωγές γεωμήλων και στην εγχώρια παραγωγή γεωμήλων και σπόρων προς σπορά.
(3)
Ως εκ τούτου μπορεί να συναχθεί ότι δεν υπάρχει κίνδυνος εξάπλωσης του οργανισμού.
(4)
Η παρούσα απόφαση δεν προδικάζει οποιεσδήποτε μεταγενέστερες διαπιστώσεις οι οποίες μπορεί να καταδείξουν την παρουσία του οργανισμού στη Βουλγαρία.
(5)
Η Επιτροπή θα διασφαλίσει ότι η Βουλγαρία παρέχει όλες τις διαθέσιμες τεχνικές πληροφορίες που είναι αναγκαίες για τη συνέχιση της εκτίμησης της προαναφερόμενης κατάστασης.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η Βουλγαρία αναγνωρίζεται ως απαλλαγμένη από τον Clavibacter michiganensis (Smith) Davis et al. ssp. sepedonicus (Spieckerman and Kotthoff) Davis et al.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 6 Δεκεμβρίου 2005.

Labels: 16
17
3
6
18